Leiðbeinendur : Hrund Ólöf Andradóttir , prófessor við Umhverfis - og byggingarverkfræðideild Háskóla Íslands . Sigurður Sigurðarson , verkfræðingur hjá Vegagerðinni . Birgir Hrafnkelsson , prófessor við Raunvísindadeild Háskóla Íslands . Prófdómari : Helgi Gunnarsson , verkfræðingur hjá Vegagerðinni . Samfélögum sem búa nærri sjó stafar stöðug ógn af sjávarflóðum og sú ógn eykst með hækkandi yfirborði sjávar . Áreiðanlegt mat á flóðahættu er nauðsynlegt svo hægt sé að takmarka hættuna eins mikið og unnt er . Markmið þessa verkefnis er að innleiða aðferð við mat á sjávarflóðahættu sem byggist á samlíkum þeirra þátta sem knýja sjávarflóð . Notuð var Monte Carlo hermun ásamt greiningu á samlíkum þátta til að útbúa stórt gagnasafn af aftaka atburðum í úthafi sem nær yfir u.þ.b. 10.000 ár og byggist á 35 ára langri tímaröð af öldu - , vind - og sjávarfallamælingum . Þessi aðferð tryggir að samlíkur á vindi , öldu og sjávarföllum haldist þegar ýktir atburðir eru hermdir , en það hefur þótt vanta í aðrar aðferðir sem hafa hingað til verið notaðar . Að nota MIKE 21 SW öldulíkan til að færa alla hermdu atburðina frá úthafi nær ströndinni er bæði tímafrek og þung keyrsla . Því var lítill hluti af atburðunum keyrður í gegnum MIKE 21 SW og niðurstöðurnar notaðar til að stilla af meta model sem síðan var notað til að færa alla atburðina nær ströndinni . Þá voru niðurstöðurnar notaðar til að meta líkur á sjávarflóðum með því að áætla ágjöf yfir sjóvarnarmannvirki á land , bæði fyrir núverandi ástand og með hærra sjávaryfirborð , fyrir 6 staði á stórhöfuðborgarsvæðinu og Akranesi . Niðurstöður verkefnisins eru grundvöllur fyrir því að hægt sé að nota þessa aðferð víðsvegar um landið þar sem þörf er á mati á sjávarflóðhættu .